**Beszámoló a Fiatal Gasztroenterológusok Munkacsoportjának (FIGAMU) 2023 évéről**:

A 2023. évi MGT Nagygyűlés óta a FIGAMU vezetőségében változás nem következett be, a munkát a 2022-ben megválasztott vezetőség folytatta: Dr. Bor Renáta elnök, Dr. Illés Dóra jövőbeli elnök jelenleg titkár, Dr. Andrási Péter, Dr. Golovics Petra, Dr. Lázár Balázs, Dr. Lovász Barbara és Dr. Béres Nóra.

***FIGAMU XVII. Kongresszusa*** röviddel az MGT Nagygyűlést megelőzően zajlott, erről írásbeli beszámolót nyújtottunk be, szóbeli beszámolóra nem került sor.

A konferencia 2023. április 14-16. között Balatonalmádiban került megrendezésre személyes részvétellel, 160 regisztrált résztvevővel. A hagyományoknak megfelelően a Fiatal Sebészek Szekciójával (FISESZ) együttműködésben, újításként a Fiatal Onkológusok Szekciója (FIOSZ) csatlakozásával szerveztük meg a szakmai programot.

A tudományos ülés fő témái erre tekintettel a gasztroenterológia- sebészet- onkológia határterületei közül a gyomor premalignus és korai elváltozásai, az IBD és malignitás ok-okozati összefüggései, a FISESZ-szel és FIOSZ-szal közös szekcióban a gyomor lokálisan előrehaladott hámeredetű elváltozásai voltak. A főtémákhoz köthető 28 pályamunka interaktív esetismertetés formájában került bemutatásra. A legjobb előadóknak kongresszusi részvételt tudtunk felkínálni az MGT, MMTT és a Gyermek IBD nap jóvoltábóljáró, valamint meghívást kaptak az idei FIGAMU kongresszusunkra. Nyertesek közül két személyt emelnék ki, akik a MGT által felkínált díjat nyerték el: Dakó Sarolta és dr. Patai Árpád, de utóbbi visszalépése miatt Magyar Dániel hatodéves orvostanhallgató vehették ezt át. Emellett minden interaktív esetet bemutató Kolléga egy, Tulassay Professzor úr által szerkesztett Gasztroenterológia tankönyvvel lett gazdagabb, továbbá a FIGAFUT jótékonysági futás győztese is. A futáson befolyt összeget a nyertes a Tűzoltó utcai Gyermekklinikának ajánlotta fel.

A 2023-as évben a ultrahangos hands-on tréning zajlott a kongresszus megnyitóját megelőzően több, mint 30 résztvevővel 5 munkaállomáson.

Elöljáróban kiemelném, hogy röviddel a vezetőségi ülést követően, 2024.04.19-21. között kerül megrendezésre a ***FIGAMU XVIII. Kongresszusa***, mely az előző éven túlmenően, a FISESZ és FIOSZ mellett a fiatal radiológusok szekciójával is bővül. Fő témái a pancreeas gócos megbetegedéseinek diagnosztikája, az IBD gyógyszeres kezelése és a colorectalis carcinoma májáttéteinek interdiszciplináris ellátása lesz. Idén endoszkópos hands-on tréning lesz a megnyitó előtt az MGT endoszkópos szekciójának közreműködésével. 40 benyújtott absztraktot tudtunk elfogadni. A kongresszust követően beszámolót fogunk benyújtani.

***FIGAMU támogatások, pályázatok***

FIGAMU támogatás pénzbeli juttatás vagy kongresszusi részvétel költségének átvállalása formájában nyilvánul meg. A ***FIGAMU Alapítványi támogatás*** kiírására két alakalommal, a tavaszi, illetve az őszi kongresszusi időszakra került sor. FIGAMU Alapítványi támogatásban 2023-ban 22 Kolléga részesült, mely összesen 1.005.500 forint támogatási összeget jelent.

Támogatásként ***FIGAMU kongresszusi meghívást*** regisztrációval és teljes ellátással kínáltunk fel a helyi és országos TDK konferenciák, valamint az MMTT legjobb gasztroenterológiai témájú előadásai számára. Ennek célja a gasztroenterológia szakterületének vonzóvá tétele, utánpótlásképzés elősegítése. Ez a 2023-as évi kongresszusra 2 fő, míg a 2024. évi kongresszusra 3 orvostanhallgató meghívását jelentette. Kiemelendő, hogy minden meghívott orvostanhallgató előadóként is szerepel(t) a rendezvényünkön. Továbbá a 2023. év két kimagasló szintű interaktív esetismertetést prezentáló előadó nyert megívást a 2024. évi FIGAMU-ra.

A 2024. évi Alapítványi támogatások benyújtási határideje még nem járt le, ezek elbírálása jelenleg is zajlik.

Könyvjutalomban a FIGAMU kongresszuson szereplése okán 29 fő, míg további 6 fő (40. életévét be nem töltött FIGAMU tag) az MGT 2023. évi Nagygyűlésére benyújtott, legmagasabb pontszámot elért absztraktja miatt részesült.

***FIGAMU együttműködései***

A FIGAMU vezetőség két tagja, Dr. Bor Renáta és Dr. Illés Dóra vettek részt az MGT posztgraduális programjának szervezésében a Tudományos bizottság tagjaként, illetve a közreműködtek az MGT szekciói által kordinált irányelvek megírásában az irányelv bizottság tagjaként.

Dr. Bor Renáta

FIGAMU elnöke